《和左与言谢寄酒》
宋代·许景衡

君不见梅子真，当年狂歌吴市门。神仙隐逸两何有，耿介感激空千言。

我今幸生太平日，千载相望同禄秩。閒看世事浑不知，一心祇愿饥肠实。

有谁解与鲁公米，无田也酿渊明秫。瓮间细酌新泼醅，既醉欢娱亦萧瑟。

江湖谁肯便相望，一尊犹及诗人尝。榴花竹叶应拨去，落盏且看鹅儿黄。

高斋肆筵尽嘉客，长鲸一吸无馀沥。座上杯盘未狼藉，愁见长瓶卧东壁。

新诗飘飘写胸臆，青天白日飞霹雳。休言李杜门限牢，到底输我巧钻刺。

我诗杉鸡竹兔耳，未见虎狼先辟易。异时更敢说较量，缩手从今作降敌。

作者简介：许景衡（1072-1128），字少伊，人称横塘先生，温州瑞安白门人。生平奉公廉洁，刚直不阿，嫉恶如仇，忧国忧民，这些崇高节行一直为后人所赞赏，早在明末清初就被乡人尊崇为“瑞安四贤”之一。许景衡不仅是一代名臣和杰出的政治家，而且还是个学识渊博、精通古今的学者和诗人，是温州“元丰太学九先生”之一。著作有《横塘集》、《横山阁》、《池上》等。